LESESEMINAR
En av de viktigste formene for forskeropplæring ved fakultetet, er leseseminarer som fakultetet vanligvis arrangerer to ganger per semester. Under leseseminarene diskuterer deltakerne seminarets tema med utgangspunkt i utvalgt rettsvitenskapelig litteratur; enten deler av det anbefalte lesepensum for PhD-studenter, eller annen utvalgt litteratur. Diskusjonene struktureres og innledes med presentasjoner av de enkelte deltakernes analyser av lesematerialet. Innledende analyser følges av en diskusjon mellom alle deltakerne. Leseseminaret i sin helhet danner grunnlaget for eventuelle etterfølgende foredrag, og debatt om seminarets tema eller nærliggende temaer. Leseseminarene øker dermed deltakernes faglige breddekunnskap.

En meningsfull gjennomføring av leseseminarene forutsetter at deltakerne har lest alt seminarmaterial, som bør deles ut senest en måned før seminaret. Deltakerne, først og fremst PhD-studentene, får i utgangspunktet selv velge hvilken del av det utvalgte lesematerialet de ønsker å analysere og presentere. Hvis det er flere som har samme ønske, vil prioritet gis til den som først har meldt sin interesse.

Leseseminarene er også ment å gi trening i evne til kritisk vitenskapelig analyse og refleksjon. Presentasjoner av innledende analyser av lesematerialet, skjer enten i rollen som referent eller som co-referent. Referenten skal gi et kort sammendrag av teksten og sette den i sammenheng med den generelle rettsvitenskapelige diskursen. Både referenten og co-referenten skal presentere sine kritiske analyser av forfatterens rettsvitenskapelige argumentasjon og retorikk. De skal også presentere sine refleksjoner over betydningen av lesematerialets tema for sitt eget forskningsprosjekt. Co-referenten skal fortrinnvis velge en alternativ innfallsvinkel til analysen av lesematerialet, hvilket forutsetter at referentene snakker sammen og kommer overens om valg av innfallsvinkler. Leseseminarene gir dermed også trening i faglig samarbeid.

I tillegg til den faglige opplæringen gir leseseminarene trening i både faglig formidling og pedagogikk. Derfor er omfanget av presentasjonene begrenset. Referenten har 20 minutter til disposisjon, hvorav maks. 10 minutter kan brukes til å presentere et sammendrag av materialet. Co-referenten har 10 minutter til disposisjon.
